
	Διάλεξη της Κατερίνας Μπρεγιάννη

Ο Ιωάννης Καποδίστριας, 

το πρώτο νεοελληνικό νόμισμα

και η μετάβαση στη δραχμή

Η ιδεολογική και νομισματική 

λειτουργία του φοίνικα

Σπίτι της Κύπρου 

Την Τετάρτη 20 Νοεμβρίου 2019 και ώρα 19:00 το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας (Ε.Μ.Ε.Ν.Σ.Ι.), στο πλαίσιο του τρίτου κύκλου διαλέξεων Νεότερης και Σύγχρονης Ιστορίας,  συνδιοργανώνουν στο Σπίτι της Κύπρου, Ξενοφώντος 2Α στο Σύνταγμα, διάλεξη της Διευθύντριας Ερευνών του Κέντρο Ερεύνης Ιστορίας του Νεότερου Ελληνισμού της Ακαδημίας Αθηνών κ. Κατερίνας Μπρέγιαννη, με θέμα: «Ο Ιωάννης Καποδίστριας, το πρώτο νεοελληνικό νόμισμα και η μετάβαση στη δραχμή. Η ιδεολογική και νομισματική λειτουργία του φοίνικα». Θα συντονίσει ο κ. Αναστάσης Πάριος, Οικονομολόγος, Γενικός Γραμματέας Δ.Σ. Ε.Μ.Ε.Ν.Σ.Ι.

Από τις προσπάθειες του Ιωάννη Καποδίστρια για τη συγκρότηση κρατικού μηχανισμού, λιγότερο μελετημένο είναι το εγχείρημα για παγίωση νομισματικού συστήματος, όχι μόνο ως έκφρασης του ίδιου του Έθνους-Κράτους αλλά και στην προοπτική μιας ευρύτερης σύνδεσης με το μεσογειακό εμπόριο. Οι δύο αυτοί άξονες θα αναλυθούν στη συγκεκριμένη ομιλία, σε συναρμογή με τη νομισματοκοπία κατά την περίοδο του Κυβερνήτη. Επιπροσθέτως, εκτενής αναφορά θα γίνει στο ιδεολογικό περιεχόμενο των αναπαραστάσεων του φοίνικα, η οποία θα λειτουργήσει και ως νοηματική γέφυρα προκειμένου να μνημονευθεί η αλλαγή του νομισματικού συστήματος από την Αντιβασιλεία.

Η Κατερίνα Μπρέγιαννη σπούδασε Ιστορία στο Ιόνιο Πανεπιστήμιο και στο Paris I Panthéon-Sorbonne, όπου υποστήριξε τη διδακτορική της διατριβή το 2000. Είναι Διευθύντρια Ερευνών στο Κέντρο Έρευνας της Ιστορίας του Νεώτερου Ελληνισμού της Ακαδημίας Αθηνών και εξωτερικός επιστημονικός συνεργάτης στο LaDéHiS-CRH/EHESS. Ήταν προσκεκλημένη καθηγήτρια στο Paris I Panthéon-Sorbonne (Μάϊος 2017) και στο Financial University of Moscow (Νοέμβριος 2016). Ασχολείται με διακρατικά νομισματικά συστήματα σε σχέση με την εξέλιξη της αγοράς, υπό την οπτική της ανάλυσης των θεσμών. Σε αυτό το πλαίσιο, από το 2012 έως σήμερα οργάνωσε ή συνδιοργάνωσε ημερίδες και σχετικές θεματικές ενότητες σε διεθνή συνέδρια Οικονομικής Ιστορίας, ενώ συνεργάζεται με διεθνή ερευνητικά δίκτυα νομισματικής ιστορίας. Μελετά, επίσης, την επενέργεια ευρύτερων οικονομικών και πολιτικών μηχανισμών καθώς και μορφών κοινωνικής οικονομίας σε τοπικό επίπεδο. Σχετικές μελέτες έχει δημοσιεύσει σε διεθνή περιοδικά ενώ έχει συνεπιμεληθεί ανάλογους συλλογικούς τόμους. Έχει διατελέσει Εξωτερικός Επιστημονικός Συνεργάτης στην Ένωση Ελληνικών Τραπεζών (1999-2004) και Επιστημονικός Συνεργάτης στην Τράπεζα της Ελλάδος (2008-2014), ενώ έχει διδάξει στο ΕΑΠ Ευρωπαϊκή Οικονομική και Κοινωνική Ιστορία (2001-2011). Από το 2015 είναι μέλος της Γαλλικής Εταιρείας Οικονομικής Ιστορίας. Μεταξύ των μονογραφιών της συγκαταλέγονται τα: Ιόνιο Κράτος, 1814-1864. Θεσμοί και κοινωνική διάρθρωση, Αθήνα, Ακαδημία Αθηνών, 2017 & Νεοελληνικό νόμισμα. Κράτος και ιδεολογία από την Επανάσταση έως το Μεσοπόλεμο, Αθήνα, Ακαδημία Αθηνών, 2017.

